amanoisuno/poetBack huggingface dataset:
送三兄赴奏邸 陸游 
兄年十七弟始生，弟今白髮森千莖。所期相就畢此世，一尊濁酒得共傾。往年雖窮猶半菽，兩年糠覈苦不足。書生志欲及天下，貧賤不得收骨肉。過悲復恐兄意傷，忍涕不覺涕已滂。早朝霜露戒衣薄，願書此語歡或忘。閉門病衰百無用，日望兄歸有餘俸。早從丞相乞湖州，莫待異時思少游。
聞角 陸游 
小閣柴門近，黄昏畫角聲。時時逐風散，嫋嫋伴愁生。天地清秋暮，關河殘月明。湖南賊未破，獨立久含情。
寄楊濟伯 陸游 
聞道皇華使，來從萬里回。五溪春薺老，三峽暮猿哀。昔日文昌省，頻年灧澦堆。問君何地險，斟酌寄聲來。
幽事 陸游 
日日營幽事，時時有好懷。雨園殘竹粉，風砌落松釵。伴蝶行花徑，聽蛙傍水涯。窮通了無謂，不必更安排。
葺圃 陸游 
種樹書頻讀，齊民術屢窺。曾求竹醉日，更問柳眠時。盧橘初非橘，蒲葵不是葵。因而辨名物，甘作老樊遲。
幽事 陸游 
幽事春來早，晨興即啟閽。掃梁迎燕子，插楥護龍孫。數日招賓友，先期辦酒尊。淋漓衣袖濕，不管漬春痕。
北檻 陸游 
北檻近中堂，緣階物自芳。晨清花拱露，地僻蘚侵廊。坐久時開卷，吟餘或炷香。終朝無客至，一枕到羲皇。
寄姜梅山雷字詩 陸游 
章臺官柳應宮槐，寶馬蹄輕不動埃。只怪好詩無與敵，誰知古學有從來。江山常逐客帆遠，歲月不禁衙鼓催。剩約東林投凈社，高情千載有宗雷。
采菊 陸游 
秋花莫插鬢，雖好亦凄凉。采菊還挼却，空餘滿袖香。
吳娃曲  其一 陸游 
滿地花陰不閉門，琵琶抱恨立黄昏。妾身不似天邊月，此夜此時重見君。
吳娃曲  其二 陸游 
忘憂石榴深淺紅，草花紅紫亦成叢。明年開時不望見，只望郎君憶著儂。
吳娃曲  其三 陸游 
二月鏡湖水拍天，禹王廟下鬭龍船。龍船相似年年好，人自今年異去年。
吳娃曲  其四 陸游 
臂上燒香拜佛前，願郎安穩過新年。多情已是長多病，莫要留心在妾邊。
過江至蕭山縣驛東軒海棠已謝 陸游 
星星兩鬢怯年華，幽館無人江月斜。惆悵過江留一夕，曉風吹盡海棠花。
崔伯易畫像贊 陸游 
古之君子，學以爲己。可行則行，可止則止。仕以行義，止以遠恥。世衰道微，豈復知此。蚩蚩始學，青紫思拾。萬馬並馳，孰能獨立。始雖弗急，後亦汲汲。我思崔公，涕泗橫集。
東坡像贊 陸游 
我遊鈞天，帝之所都。是老先生，玉色敷腴。顧我而歎，閔世垢濁。笑謂侍僊，畀以靈藥。稽首徑歸，萬里天風。碧山巉然，月墮江空。
鍾離真人贊 陸游 
五季之亂，方酣於兵。叱嗟風雲，卓乎人英。功雖不成，氣則莫奪。煌煌金丹，粃糠陶葛。
呂真人贊二首 陸游 
一粒之粟，有國有民。二升之釜，浩渺嶙峋。我遊巴陵，始識公面。青蛇鑑然，求之不見。天下家家畫呂公，衣冠顔鬢了無同。勸君莫被丹青誤，那有長繩可繫風。
僧師源畫觀音贊 陸游 
三世如來同一鬨，大士亦作補陀夢。佛子無財可修供，尺紙寸毫俱妙用。寶纓天冠儼四衆，長年造極筆愈縱。唯師魯公爲作頌，十方世界俱震動。
宏智禪師真贊 陸游 
死諸葛走生仲達，死姚崇賣生張說。看渠臨了一著子，諸方倒退三十里。
大慧禪師真贊 陸游 
平生嫌遮老子，說法口巴巴地。若是靈利阿師，參取畫底妙喜。
萬庵禪師真贊 陸游 
灑灑落落五十年，一句不說祖師禪。妙喜堂中正法眼，等閑滅在瞎馿邊。
塗毒策禪師真贊二首  其一 陸游 
骨相瓌奇，風神蕭散。貌肅而和，語盡而簡。畫得者英氣逼人，畫不得者頂門上一隻眼。
塗毒策禪師真贊二首  其二 陸游 
塗毒不自讚，留待三山老。試問卿上人，讚好莫讚好。海中忽起劫初風，北斗柄折須彌倒。
佛照禪師真贊 陸游 
名動三朝，話行四海。撒手歸來，雲山不改。人言大覺同龕，師云老僧掩彩。
大洪禪師贊 陸游 
髮長無心剃，衣破無心補。大洪山上有賊，大洪山下有虎。非但白刃殺盡兒孫，更能一口吞却佛祖。
中巖圜老像贊 陸游 
我遊中巖，拜師於床。巍巍堂堂，鳳舉龍驤。公住無爲，訪我成都。雄辯縱橫，玉色敷腴。別未十日，梁木告摧。我如飛蓬，萬里南來。孰謂窮山，乃瞻儀形。牆壁說法，况此丹青。
奉聖淳山主年八十有四放翁爲作真贊 陸游 
兩住名山一老禪，目光如電照人天。行藏不用占蓍草，卦氣全來二十年。
芋庵宗慧禪師真贊 陸游 
煨懶殘芋，打塗毒鼓。舌本雷霆，毫端風雨。
廣慧法師贊 陸游 
東土震旦，西方極樂。一緉草鞋，到處行脚。
敷凈人求僧贊 陸游 
光薙頭，凈洗鉢，頭頭拈起頭頭活。有時與，有時奪，受用現前活鱍鱍。敷道者，一短褐，欠箇什麽更要惡水潑。將錯就錯也不妨，只在檀那輕手撥。
錢道人贊 陸游 
栟櫚冠，青芒屩，上天下天不騎鶴。喚作神仙渠不肯，道是凡人我又錯，會稽城中且賣藥。
放翁自贊四首  其一 陸游 
遺物以貴吾身，棄智以全吾真。劍外江南，飄然幅巾。野鶴駕九天之風，澗松傲萬木之春。或以爲跌宕湖海之士，或以爲枯槁隴畝之民。二者之論雖不同，而不我知則均也。
放翁自贊四首  其二 陸游 
名動高皇，語觸秦檜。身老空山，文傳海外。五十年間，死盡流輩。老子無才，山僧不會。
放翁自贊四首  其三 陸游 
皮葛其衣，巢穴其居。烹不糝之藜羹，駕禿尾之草馿。聞雞而起，則和甯戚之牛歌。戴星而耕，則稽氾勝之農書。謂之瘁則若腴，謂之澤則若癯。雖不能草泥金之檢以紀治功，其亦可挾兔園之冊以教鄉閭者乎。
放翁自贊四首  其四 陸游 
進無以顯於時，退不能隠於酒。事刀筆不如小吏，把鋤犁不如健婦。或問陳子何取而肖其像，曰是翁也。腹容王導輩數百，胸吞雲夢者八九也。
天申節致語口號三首  其一 陸游 
宮殿紅雲捧紫皇，河清電繞擁休祥。壺中常占青春在，物外方知浩劫長。晝立龍旗風不動，曉開瓊笈遠飄香。堯年豈特封人祝，動地驩聲遍萬方。
天申節致語口號三首  其二 陸游 
廣殿遥聞警蹕音，觚稜曉色尚沈沈。半空瑞靄爐香馥，一點紅雲黼座深。夷夏驩聲歸羽舞，乾坤和氣入薰琴。欲知聖德齊堯舜，遡闕爭傾萬國心。
天申節致語口號三首  其三 陸游 
嘉會千齡豈易逢，珮聲俱集未央宮。九重鳳闕曈曨日，百尺龍旗掩苒風。奇瑞屢書圖牒上，太平長在詠歌中。區區擊壤雖無取，意與生民既醉同。
徐稚山給事慶八十樂語口號 陸游 
欲知主聖本臣忠，傾盡嘉謨沃舜聰。同載方如周呂尚，安車不數漢申公。日烘盎盎花光暖，燭映鱗鱗酒浪紅。白首同朝各强健，莫辭爛醉答春風。
致語口號二首  其一 陸游 
曾立蛾眉禁省班，至今風采照金鑾。縱橫筆陣千人廢，浩蕩辭源萬頃寬。落紙烟雲紛態度，照人冰玉峙高寒。從容坐嘯香凝寢，說與賓僚拭目觀。
致語口號二首  其二 陸游 
凉月參差白露漙，請看賓主罄清歡。麟符玉節交相映，鳳竹鸞絲殊未闌。百穀方登倉庚足，七州無事里閭安。樽前莫惜山頹玉，四者能兼自古難。
奉送姜邦傑出關二首  其一 陸游 
君似襄陽孟浩然，蹇馿風帽一癯仙。清秋客路知無恨，滿箸鱸魚不值錢。
奉送姜邦傑出關二首  其二 陸游 
十年好句滿人間，不欠詩名只欠閑。剩欲賀君君領否，新銜兩字是梅山。
周洪道招食江西筍歸爲絕句 陸游 
色如玉版貓頭筍，味抵駝峰牛尾貍。歸向妻孥誇至夕，書生寒乞定難醫。
社日 陸游 
坎坎迎神鼓，兒童喜欲顛。放翁無社酒，閉戶課殘編。
樵夫 陸游 
酸澀澗邊果，青紅巖際花。貪隨狙狖去，風雨未還家。
致爽軒 陸游 
黄塵赤日汗沾裾，竹裏煎茶喜有餘。堪笑放翁窮意巧，就君池館讀君書。
奪錦軒 陸游 
奪錦軒中醉倚欄，錦屏紫翠插雲端。平生不喜言爭奪，付與游人自在看。
海棠 陸游 
月下看荼䕷，燭下看海棠。此是看花法，不可輕傳揚。荼䕷暗處看，紛紛滿架雪。海棠明處看，滴滴萬點血。
香爐 陸游 
四座且莫喧，願聽歌一言。請說銅香爐，崔巍象南山。上枝似松柏，下根據銅盤。雕文各異類，離婁自相連。誰能爲此器，公輸與魯般。朱火然其中，青烟颺其間。順入君懷裏，四座莫不歡。香風難久居，空令蕙草殘。
贈王伯長主簿 陸游 
學詩大略似參禪，且下功夫二十年。君要親嘗獅子吼，法須盡吐野狐涎。幾人錯會先師話，吾輩元齊古佛肩。天遣放翁窮不死，茶山鉢袋未曾傳。
詩一首 陸游 
上重支三枕，趺寒踏兩裘。悠悠煎藥水，常照夜深愁。
出遊 陸游 
儘道衰翁嬾，乘閑亦出門。修琴來竹院，采藥宿山村。雪路鳴長耳，烟堤駕獨轅。殘年常自在，何以報君恩。
出越城遊 陸游 
出郊聊曠目，小艇受樵風。烟柳淺深綠，水花顛倒紅。秋光無遠近，晚興信西東。欲訪幽人宿，高旛古木中。
石門 陸游 
昔讀康樂詩，夢到石門山。中有醉道士，倒珮落其冠。來游一一是，嵌岩如屋寬。噴薄三百尺，萬珠落珊珊。峭壁天削成，磐石容投竿。摩挲蒼蘚字，喟發千載嘆。老洪夢中舊，兩臉依然丹。語我君小留，山瓢勿嫌酸。澗果四時有，收拾苦不難。旋炊胡麻飯，薦以枸杞槃。手摘石上茶，風爐煮甘寒。擾擾塵土中，未易得此歡。濯足山下潭，戲驚蛟龍蟠。醉面索吹醒，坐待風雷翻。
鶑花亭 陸游 
沙外春風柳十圍，綠陰依舊語黄鸝。故應留與行人恨，不見秦郎半醉時。
郭氏山林十六詠 清曠亭 陸游 
勝游謝車馬，從此始青鞵。俗士洗褊心，達人增曠懷。
郭氏山林十六詠 桂壑 陸游 
小山有桂枝，名自騷人傳。我欲辨其族，衰病空慨然。
郭氏山林十六詠 月峽 陸游 
我昔泝三峽，仰天如匹練。安得中天月，正用此時見。
郭氏山林十六詠 小爛柯 陸游 
山中一枰棋，塵世底事無。若復計勝負，與彼亦何殊。
郭氏山林十六詠 傾月 陸游 
種梧待鳳雛，此計乃可笑。不如看月墮，與子舒清嘯。
郭氏山林十六詠 高碧巖 陸游 
我誦明逸詩，豹林不可到。斯山幸不遠，何日欹紗帽。
郭氏山林十六詠 閟雲關 陸游 
白雲如高人，擇友尚傲世。朱門客三千，一點不可致。
郭氏山林十六詠 壺天閣 陸游 
吾廬在目中，日可理輕策。乃知壺中天，端勝縮地脈。
郭氏山林十六詠 石井 陸游 
酌泉咽冰玉，肺腑生慘凜。老夫桑苧家，頗欲續水品。
郭氏山林十六詠 玉泉 陸游 
摘玉毀珠璣，蒙莊有深旨。向郭不能傳，千載付吾子。
郭氏山林十六詠 飛雪 陸游 
我昔游青城，六月對雪山。吳蜀渺萬里，安得在此間。
郭氏山林十六詠 玉佩 陸游 
羣仙停鶴馭，玉佩搖空山。金丹定分子，往綴通明班。
郭氏山林十六詠 韞玉巖 陸游 
蒼崖韞白璧，欲上渺無路。但照太史占，虹氣貫寶婺。
郭氏山林十六詠 笙鶴亭 陸游 
茲山多異域，飛仙亦稅駕。勿遣俗客來，恐妨笙鶴下。
郭氏山林十六詠 倚劍 陸游 
懸瀑若劍立，空潭如鏡平。未能照魑魅，且用斬長鯨。
郭氏山林十六詠 藥圃 陸游 
采芝夏黄公，賣藥韓伯休。吾友子郭子，高趣可與侔。
題卧龍山 陸游 
涪翁幾日客，遺墨徧蒼崖。作吏今三月，偷閑始一來。雲歸就簷宿，江怒觸山迴。更欲窮幽賞，城頭疊鼓催。
韓幹馬圖 陸游 
唐人畫馬如相馬，□□不在驪與黄。天機入神即揮灑，氣脫毫素先騰驤。昔年曾畫穆王游八極，八龍之駿雲五色。後來又寫越影超光脫丹碧，後來又寫漢武窮渥洼。復見神駒來漢家，勢走滅沒開風沙。壯哉此馬健且雄，玉花徧身雲滿鬉。首如渴烏眼如電，皎如疋練橫晴空。使之陷陣當破敵，萬馬不敢先秋風。如何解鞍脫其馽，縱爾俶儻如游龍。君不見四海罷征戰，九夷盡梯航。方將却爾宛水之西，歸爾華山之陽。幸逢韓供奉寫爾神，杜拾遺歌爾良。贈爾支道林，愛爾神駿懸高堂。
訪僧支提寺 陸游 
高名每慣習鑿齒，巨眼忽逢支道林。共夜不知紅燭短，對床空嘆白雲深。滿前鐘鼓何曾忍，匝地毫光不用尋。欲識天冠真面目，鳥啼猿嘯總知音。
南園四首  其一 陸游 
曉鶑催繫柳邊舟，老陌東風拂面柔。客裏又驚春事晚，夢中重續括蒼游。歡情飲量年年減，古寺名園處處留。却羨少年輕歲月，角聲如此不知愁。
南園四首  其二 陸游 
南游雲海嘆茫茫，又泛歸舟到括蒼。城郭凄凉嘆遼鶴，鬢毛蕭颯點吳霜。酴醿可把春無幾，弦索初陳燕未央。樓下清溪三百里，溪流不似客愁長。
南園四首  其三 陸游 
安用移封向酒泉，醉鄉只擬乞南園。更添小閣臨灘石，一洗人間歌吹喧。
南園四首  其四 陸游 
春來歸路閲三州，是處跏趺懶出游。一到南園便忘返，亭邊綠浸琵琶洲。
虎洞 陸游 
空山秋高木葉黄，茫茫百草凋秋霜。逶迤深谷白晝靜，群鴉競噪衆鳥翔。洞中有虎何猛烈，牙如利刀爪如鐵。奮髯掉尾初出穴，昂頭四顧吐其舌。雙睛忽動飛電迴，層崖長嘯陰風來。山中藜藿誰敢採，野外狐兔皆悲哀。嗟虎之猛有如此，自是貪殘日無已。豈無壯士裴將軍，彎弓射之殄其類。方今上有明聖君，廣愛民物懷深仁。推誠不但祝羅網，登用牧守需賢人。四郊無事民安靜，有若劉昆多善政。嗟虎雖猛當如何，胡爲飲泉卷之阿，明當負子東渡河。
古詩 陸游 
能自得我心，無入不自得。靈府長優閑，蕉鹿烏能惑。濁醪吞數升，浩氣漫漫塞。醉來隠几酣，屢到華胥國。人生貴適情，何當調語默。
句  其一 陸游 
南酒應憐未歸客。
句  其二 陸游 
更就高僧學白羹。
句  其三 陸游 
厚味無人設佞湯，微芬時自炷廉香。
句  其四 陸游 
窮達得非吾有命，吉凶誰謂汝前知。
句  其五 陸游 
使君何所樂，樂在南湖濱。
句  其六 陸游 
歌呼宛轉連漁市，燈火青熒擁郡樓。
句  其七 陸游 
我老詩不工，非復薛與岑。
句  其八 陸游 
是邦山水窟，領會得佳處。山回如可招，水集若來赴。竹葉溯江船，春薺隔烟樹。
句  其九 陸游 
禿老本儒冠，荆公使爲僧。
句  其一○ 陸游 
但見古河東，蕎麥鋪如雪。
存目  其一 陸游 
詩題：成材將還旴江幕以詩四章爲貺次韵其二以識別，首句：漂泊干戈到粵山文場妙譽古推高。
存目  其二 陸游 
詩題：寄鄧志宏五首首句：三徑從來半草萊彭澤思歸意未成厭從薄宦思蓮幕筆下文章信有神中原回首涕沾裳。
存目  其三 陸游 
詩題：贈徐相師首句：許負遺書果是非。
題壁 陸放翁妾 
玉階蟋蟀閙清夜，金井梧桐辭故枝。一枕凄凉眠不得，呼燈起作感秋時。
行路難 范成大 
贈君以丹棘忘憂之草，青棠合歡之花。馬腦遊仙之夢枕，龍綜辟寒之寶紗。天河未翻月未落，夜長如年引春酌。昔人安在空城郭，今夕不飲何時樂。
西江有單鵠行 范成大 
西江有單鵠，託身萬里雲。猥爲稻粱謀，墮此鷗鷺羣。朝遊楓葉杪，暮宿蘆花根。懷安浦溆暖，忘記雲海寬。忽有孤征鴻，驚飛落江濱。眼明見黄鵠，邂逅傾情真。羽毛雖不同，意氣頗相親。言鵠有六翮，何不高飛翾。水鳥不足羣，朝暮徒嘲喧。相將乘風去，一上盤秋旻。渴飲顥露滋，饑吸晴霞暾。方知翅翎俊，可以凌埃塵。東風昨解凍，春光暖如薰。陽鳥當北鄉，行止倏已分。儻欲相逐去，關山隔吳秦。兩鳥竟分飛，鳴聲動行人。豈不有歲晚，鴻當復來賓。但愁山海闊，岐路多糾紛。復來失故道，那得相知聞。鴻歸有儔侶，鵠住長悲辛。
車遥遥篇 范成大  思念 抒怀
車遥遥，馬憧憧。君遊東山東復東，安得奮飛逐西風。願我如星君如月，夜夜流光相皎潔。月暫晦，星常明。留明待月復，三五共盈盈。
放魚行 范成大 
水落塘枯魚卧陸，小兒抱取不濡足。昂藏赤鯶亦垂頭，背負玄鱗三十六。家人滌砧不辭勞，云有素書金錯刀。嗟予贖放豈徼福，忍把汝命供吾饕。如今已脫張胡子，好上龍門飲湖水。不然崛起載飛仙，切莫顛狂稱長史。
晚步東郊 范成大 
水墨依林寺，青黄負郭田。斜陽猶滿地，片月早中天。策策鴉飛急，冥冥樹影圓。西山元自好，那更著雲煙。
元夜憶羣從 范成大 
愁裏仍蒿徑，閒中更蓽門。青燈聊自照，濁酒爲誰溫。隙月知無夢，窗梅寄斷魂。遥憐好兄弟，飄泊兩江村。
登西樓 范成大 
少年豪氣合摧鋒，青鬢朱顔萬事慵。疇昔四愁無夢到，及時一笑有誰供。詩情飲興如雲薄，草色花光似酒醲。千里春心吟不盡，下樓分付晚煙鐘。
不寐 范成大 
南風釀卑濕，滑滑病履舄。竟日隠几坐，拳局不得適。丹田恍澒洞，銀海眩眵黑。髀弱類跨鞍，臂强如運甓。合體競酸嘶，莫夜輒增極。奏牀不得眠，耿耿到明發。黄妳共住久，來夢乃其職。睡魔吾故人，曩是不速客。招呼各偃蹇，莫效尺寸力。周公無由來，咫尺今古隔。彭尸不得去，罡騎無行色。主客兩愁緒，虛室浪生白。人言老禪師，兩脇不到席。茲事恐未暇，但願了今夕。平生北窗眠，栩栩即聖域。睡僊吾所慕，行步亦鼾息。
河豚歎 范成大 
鯫生藜莧腸，食事一飽足。腥腐色所難，況乃衷酖毒。彭亨强名魚，殺氣孕慘黷。既非養生具，宜謝砧几酷。吳儂真差事，網索不遺育。捐生決下箸，縮手汗童僕。朝來里中子，饞吻不待熟。濃睡喚不譍，已落新鬼錄。百年三寸咽，水陸富肴䔩。一物不登俎，未負將軍腹。爲口忘計身，饕死何足哭。作俑者誰歟，至今走末俗。或云先王意，除惡如藝菽。逆梟與毒獍，歲歲參幣玉。芟夷入薦羞，蓋欲殲種族。生死有定數，斷命烏可續。適丁是時者，未易一理局。黿鼎子公怒，羊羹華元衄。異味古所珍，無事苦畏縮。駢頭訌此語，戒諭袛取瀆。聾盲死不悟，明知諒已燭。
續長恨歌七首  其一 范成大 
金杯瀲灧曉粧寒，國色天香勝牡丹。白鳳詔書來已暮，六宮鉛粉半春闌。
續長恨歌七首  其二 范成大 
紫薇金屋閉春陽，石竹山花却自芳。莫道故情無覓處，領巾猶有隔生香。
續長恨歌七首  其三 范成大 
聞道蓬壺重見時，瘦來全不耐風吹。無端却作塵間念，已被仙官聖得知。
續長恨歌七首  其四 范成大 
別後相思夢亦難，東虛雲路海漫漫。仙凡頓隔銀屏影，不似當時取次看。
續長恨歌七首  其五 范成大 
人似飛花去不歸，蘭昌宮殿幾斜暉。百年只有雲容姊，留得當時舊舞衣。
續長恨歌七首  其六 范成大 
驪山六十二高樓，突兀華清最上頭。玉羽川長湘浦暗，三郎無事更神遊。
續長恨歌七首  其七 范成大 
帝鄉雲馭若爲留，八景三清好在不。玉笛不隨雙鶴去，人間猶得聽梁州。
雷雨鄰舍起龍 范成大 
雨工避事欲蟠泥，帝遣豐隆執以歸。連鼓一聲人失箸，不知挂壁幾梭飛。
次韻唐致遠雨後喜凉 范成大 
老陽作氣再三衰，鼓竭之餘不支雨。搴旗拔幟埽迹空，一點新凉破殘暑。飛蚊薨薨已無奇，蜻蜓翅浄摩天嬉。竹窗日暮轉蕭瑟，喜有促織鳴聲悲。
秋日二絕  其一 范成大 
碧蘆青柳不宜霜，染作滄洲一带黄。莫把江山誇北客，冷雲寒水更荒凉。
秋日二絕  其二 范成大 
新秋病骨頓成衰，不度溪橋半月來。無事閉門非左計，饒渠屐齒上青苔。
窗前木芙蓉 范成大 
辛苦孤花破小寒，花心應似客心酸。更憑青女留連得，未作愁紅怨綠看。
嘲里人新婚 范成大 
冷艷頩容一笑開，休將鸞扇更徘徊。箜篌細寫歸舟字，彷彿遊仙夢裏來。
過松江 范成大  太湖 洞庭湖
長虹斗起蛟龍穴，朱碧爛干夜明滅。太湖三萬六千頃，多少清風與明月。青鷁驚飛白鷺閒，丹楓未老黄蘆折。誰將橫笛叫蒼煙，無限驚波翻白雪。洞庭林屋舊遊處，玉柱金庭路巉絕。水仙逢迎摻脩袂，問我歸計何當決。去年匹馬兀春寒，今此孤篷窘秋熱。人生意氣得失間，輕重劍頭吹一吷。莫將塵土涴朱顔，却待丹砂回白髮。
過平望 范成大 
寸碧闖高浪，孤墟明夕陽。水柳搖病綠，霜蒲蘸新黄。孤嶼乍舉網，蒼煙忽鳴榔。波明荇葉顫，風熟蘋花香。雞犬各村落，蓴鱸近江鄉。野寺對客起，樓陰濯滄浪。古來離別地，清詩斷人腸。亭前舊時水，還照兩鴛鴦。
長安閘 范成大 
斗門貯浄練，懸板淙驚雷。黄沙古岸轉，白屋飛檐開。是間袤丈許，舳艫蔽川來。千車擁孤隧，萬馬盤一坏。篙尾亂若雨，檣竿束如堆。摧摧勢排軋，洶洶聲喧豗。偪仄復偪仄，誰肯少徘徊。傳呼津吏至，弊蓋凌高埃。囁嚅議譏征，叫怒不可裁。吾觀舟中子，一一皆可哀。大爲聲利驅，小者饑寒催。古今共來往，所得隨飛灰。我乃畸於人，胡爲乎來哉。
榮木 范成大 
薰風南來，木榮於茲。木榮幾時，黄落從之。逝其須臾，坐成四時。今我不學，殆其已而。天旋地遊，日月其根。形息氣徂，不亡者存。去鄉離家，莫肯過門。猗歟先師，不我疵陋。褰衣示珠，俾我復舊。自我來歸，十年不富。孰蠹孰蠱，惟汝自疚。冉冉榮木，霜華將墜。天黑路長，屹蹶可畏。隸也不力，奚取六驥。脂車著鞭，一息而至。
兩木  其一 范成大 
枇杷昔所嗜，不問甘與酸。黄泥裹餘核，散擲籬落間。春風拆勾萌，樸𣙙如榛菅。一株獨成長，蒼然齊屋山。去年小試花，瓏瓏犯冰寒。化成黄金彈，同登桃李盤。大鈞播羣物，斡旋不作難。樹老人何堪，挽鏡覓朱顔。頷髭爾許長，大笑欹巾冠。
兩木  其二 范成大 
綠橘生西山，得自髯翁家。云此接活根，是歲當著花。俛仰乃十霜，垂蠹紛相遮。芳意竟寂莫，枯枝謾槎牙。風土諒非宜，翁言豈予夸。會令返故山，高深謝汙邪。石液滋舊根，山英擢新葩。黄團挂霜實，大如崆峒瓜。當有四老人，來駐七香車。
道中 范成大 
月冷吟蛩草，湖平宿鷺沙。客愁無錦字，鄉信有燈花。蹤跡隨風葉，程途犯斗槎。君看枝上鵲，薄暮亦還家。
落鴻 范成大 
落鴻聲裏怨關山，淚濕秋衣不肯乾。只道一番新雨過，誰知雙袖倚樓寒。
題山水橫看二首  其一 范成大 
煙山漠漠水漫漫，老柳知秋渡口寒。盡是西溪腸斷處，憑君將與故人看。
題山水橫看二首  其二 范成大 
霜入丹楓白葦林，橫煙平遠暮江深。君看鴈落帆飛處，知我秋風故國心。
瑞香花 范成大 
萬粒叢芳破雪殘，曲房深院閉春寒。紫紫青青雲錦被，百疊薰籠晚不翻。酒惡休拈花蘂嗅，花氣醉人醲勝酒。大將香供惱幽禪，恰在蘭枯梅落後。
讀史 范成大 
登壇策劉項，卧廬料曹孫。探懷取事業，一一如印圈。英豪蓋天資，八極入控摶。由來事成毀，只繫手覆翻。玉虹朝貫日，劍氣夜燭天。雖欲避功名，何處蟄龍鸞。我生後千載，愚暗難具言。長大但食粟，閔凶不能文。麥豆已難辨，楣梲固不分。抱甕灌圃畦，截竿避城門。智略類如此，何以超籬籓。龜刳始神筴，木斷方犠尊。朝市有機穽，冠裳或鉗髠。茲事定不暗，吾其老泥蟠。敢云善用短，聊復强自寬。
浙江小磯春日 范成大 
客裏無人共一杯，故園桃李爲誰開。春潮不管天涯恨，更捲西興暮雨來。
代聖集贈別 范成大 
一曲悲歌水倒流，尊前何計緩千憂。事如夢斷無尋處，人似春歸挽不留。草色粘天鶗鴂恨，雨聲連曉鷓鴣愁。迢迢綠浦帆飛遠，今夜新晴獨倚樓。
二月三日登樓有懷金陵宣城諸友 范成大 
百尺西樓十二欄，日遲花影對人閒。春風已入片時夢，寒食從今數日間。折柳故情多望斷，落梅新曲與愁關。詩成欲訪江南便，千里煙波萬疊山。
寒食郊行書事二首  其一 范成大  寒食节 农村 风俗
野店垂楊步，荒祠苦竹叢。鷺窺蘆箔水，烏啄紙錢風。媼引濃粧女，兒扶爛醉翁。深村時節好，應爲去年豐。
寒食郊行書事二首  其二 范成大 
隴麥欣欣綠，山桃寂寂紅。帆邊漁蕝浪，木末酒旗風。信步隨芳草，迷途問小童。賞心添脚力，呼渡過溪東。
初夏二首  其一 范成大 
清晨出郭更登臺，不見餘春只麽回。桑葉露枝蠶向老，菜花成莢蝶猶來。
初夏二首  其二 范成大 
晴絲千尺挽韶光，百舌無聲燕子忙。永日屋頭槐影暗，微風扇裏麥花香。
夏夜 范成大 
脉脉惜佳夜，泠泠成浩歌。儻無詩句子，將奈月明何。露氣濛花重，風聲入樹多。清歡殊未辦，桂影墮江波。
與時敘現老納凉池上時敘誦新詞甚工 范成大 
會心不在遠，頃步便得之。長風吹月來，清影落半池。屋頭見木葉，玲瓏剪琉璃。紅塵絆兩足，大笑兒輩癡。老禪挽我遊，高論方軒眉。潘郎忽鼎來，談詩解人頤。晚誦雲髻篇，濯濯餘春姿。想見篇中人，清潤如君詩。笑我兩枯木，獨與三冬期。
林元復輓詩 范成大 
胸次崢嶸滿貯書，十年名字滿江湖。張公閲世詩千首，揚子傳家宅一區。謾道春風須得意，那知秋雨不成珠。自從雪魄冰魂散，魯國今誰更服儒。
戲贈少梁 范成大 
屈膝銅鋪晝掩關，薰爐誰伴夕香寒。秋來合有相思字，會待風前片葉看。
南徐道中 范成大 
生憎行路與心違，又逐孤帆擘浪飛。吳岫湧雲穿望眼，楚江浮月冷征衣。長歌悲似垂垂淚，短夢紛如草草歸。若有一廛供閉戶，肯將篾舫換柴扉。
望金陵行闕 范成大 
聖代規模跨六朝，行宮臺殿壓金鼇。三山落日青鸞近，雙闕清風紫鳳高。石虎蹲江蟠王氣，玉麟湧地鎮神臯。太平不用千尋鎖，靜聽西城打夜濤。
金陵道中 范成大 
山晚黄羊隨日下，天寒白犢弄風歸。愁埃百轉西州路，笑憶沙湖一棹飛。
曉行 范成大 
篝燈驛吏喚人行，寥落星河向五更。馬上誰驚千里夢，石頭岡下小車聲。
秦淮 范成大 
不將行李試間關，誰信江湖道路難。腸斷秦淮三百曲，船頭終日見方山。
重九獨登賞心亭 范成大 
誰教佳節滯天涯，强展愁眉管物華。每歲有詩題白鴈，今年無酒對黄花。悠悠造化占斜日，草草登臨記落霞。宇宙此身元是客，不須彈鋏更思家。
賞心亭再題 范成大 
天險東南重，兵雄百二尊。拂雲千雉繞，截水萬崖奔。赤日吳波動，蒼煙楚樹昏。向無形勝地，何以控乾坤。
宿義林院 范成大 
暝氣昏如雨，禪房冷似冰。竹間東嶺月，松杪上方燈。驚鶻盤金剎，流螢拂玉繩。明朝窮脚力，連夜斬崖藤。
荆公墓二首  其一 范成大 
百歲誰人巧拙，一丘底處虧成。半世青苗法意，當年雪竹詩情。
荆公墓二首  其二 范成大 
本意治功徙木，何心黨禍揚塵。報讎豈教行劫，作俑翻成害仁。
十月朔客建業不得與兄弟上冢之列悲感成詩 范成大 
歲已看成暮，身今未得歸。風塵孤淚盡，霜露寸心違。南磵新流水，西山舊落暉。煙松應好在，宿草定成非。逝水方東去，浮雲浪北飛。危魂先自斷，不待更沾衣。
白鷺亭 范成大 
倦遊客舍不勝閒，日日清江見倚闌。少待西風吹雨過，更從二水看淮山。
臙脂井三首  其一 范成大 
昭光殿下起樓臺，拚得山河付酒杯。春色已從金井去，月華空上石頭來。
臙脂井三首  其二 范成大 
午醉醒來一夢非，匆匆玉樹逐春歸。臙脂却作千年計，不似愁魂四散飛。
臙脂井三首  其三 范成大 
腰支旅拒更神遊，桃葉山前水自流。三十六書都莫恨，煩將歌舞過揚州。
秦淮 范成大 
祖龍驅羣龍，疏此萬丈溝。雨工戀故棲，十步九回頭。至今秦淮曲，蜿若春蛇遊。舟師厭回互，歎息倚柂樓。維昔東巡初，八極圍寸眸。天端有佳氣，鬰鬰東南浮。卜云當興王，在後五百秋。叱咤召六丁，慘淡風雲愁。鑿渠斷地脈，自謂神與謀。乾坤有端倪，已露不可收。大帝開吳天，定鼎臨江陬。融融秣陵日，始照十二斿。經營暨六代，茲地稱神州。乃知歷數定，昧者徒私憂。茲事故老傳，未知信然不。姑置勿重陳，作詩歎遲留。
九月三日宿胥口始聞鴈 范成大 
故人久不見，乍見雜悲喜。新鴈如故人，一聲驚我起。把酒不能觴，送目問行李。曾雲行路難，空濛千萬里。塞北多關山，江南渺雲水。風高吹汝瘦，旅伴今餘幾。斜行不少駐，滅沒蒼煙裏。羈遊吾亦倦，客程殊未已。扁舟費年華，短纜繫沙尾。物生各有役，冥心聽行止。江郊匝地熟，場圃平如砥。歸期且忽念，共飽豐年米。
欲雪 范成大 
烏鴉撩亂舞黄雲，樓上飛花已唾人。說與江梅須早計，馮夷無頼欲爭春。
讀史三首  其一 范成大 
百歲虧成費械機，烏鳶螻蟻竟同歸。一檠燈火挑明滅，兩眼昏花管是非。
讀史三首  其二 范成大 
堂堂列傳冠元功，紙上浮雲萬事空。我若材堪當世用，他年應只似諸公。
讀史三首  其三 范成大 
鏤冰琢雪戰毛氂，畫餠聲名骨朽時。汗簡書青已兒戲，峴山辛苦更沉碑。
宴坐菴四首  其一 范成大 
油燈已暗忽微明，石鼎將乾尚有聲。衲被蒙頭籠兩袖，藜牀無地著功名。
宴坐菴四首  其二 范成大 
五更風竹閙軒窗，聽作江船浪隠牀。枕上翻身尋斷夢，故人待漏滿鞾霜。
宴坐菴四首  其三 范成大 
粥魚吼罷鼓逢逢，卧聽饑鼯上曉釭。一點斜光明紙帳，悟知檐雀已穿窗。
宴坐菴四首  其四 范成大 
跏趺合眼是無何，靜裏惟聞鳥雀多。俗客叩門稱問字，又煩居士起穿鞾。
青青磵上松送致遠入官 范成大 
青青磵上松，鬰鬰磵底柏。松森上曾雲，柏跼抱幽石。偃植雖不同，臭味乃相得。千霜與百雪，偶立衆芳側。衆芳豈不好，歲晏掃無迹。廣厦罩羣木，萬牛挽山澤。松材可世用，攀援入王國。草木豈有情，亦復念離析。君看此翠柏，錯莫無顔色。孤陰愁月夜，獨籟怨風夕。蒼官何當歸，相望長相憶。
除夜感懷 范成大 
松楸百年哀，霜露終歲悲。天地豈汝偏，鬼神諒無私。孤窮罪當爾，我今怨尤誰。噎絕夢自語，伶俜影相隨。豈無一經傳，政坐五鬼嗤。鑿枘共齟齬，榛荆費耘耔。付畀踰丘山，奉承劣毫釐。生男九族歡，所願作門楣。時命有大謬，生男竟何裨。匏瓜謾枵腹，蒲柳無真姿。蹙縮高顴頰，蕭騷短髯髭。貧病老歲月，斗杓坐成移。曉風凄以寒，簾幕相紛披。月星炯我冠，霧雨泫我衣。焄蒿奉祠事，苦淚落酒巵。逝者日已遠，生者日以衰。羸驂駕九折，日暮抱長饑。岐路正巉絕，耿耿誰當知。
次韻唐子光席上賞梅 范成大 
玉枝橫斜照清空，纖手撚香□□公。水部無人廣平去，後來我輩猶情鍾。誰噴昭華送愁絕，叫雲三弄怨斜月。徑須踏雪問前村，莫待馬蹄如踣鐵。春風壓盡百花橋，尊前仍有董嬌嬈。惜無楚客歌成雪，空有蕭郎眼似刀。
夜行上沙見梅記東坡作詩招魂之句 范成大 
玉妃謫人世，乃在流水村。天風吹嬋娟，飄墮寂莫濱。芳心怨命薄，玉色凄路塵。佳人來無期，日暮多碧雲。溪聲爲咽絕，月亦低微顰。相逢倦遊子，一笑不復珍。脈脈問不語，亭亭意彌真。要我冰雪句，招此欲斷魂。蘇仙上賓天，妙意終難陳。璿柄忽傾墮，曉嵐愁翠昏。
次韻唐子光教授河豚 范成大 
世間尤物美惡并，江鄉未用誇吳羹。清宮洞房寒熱媒，深山大澤龍蛇生。胡夷信美胎殺氣，不奈吳兒苦知味。楊花欲動荻芽肥，汙手死心搖食指。食魚要是□黄粱，古來不必須河魴。君看嗔腹似渾脫，寧肯滑甘隨芥薑。先生法語峻立壁，譏評不使一錢直。膨亨從此迹如掃，坐令梅老詩無力。懸知仙骨有青冥，風香久已滌羶腥。大笑日華解毒法，何如肘後餐霞經。
題如夢堂壁 范成大 
勃姑午啼喚雨，鵯鵊曉囀留春。片雲不載歸夢，兩鬢全供客塵。
曉起 范成大 
簾額繡波蕩漾，燭盤紅淚闌干。夢裏五更風急，愁邊一半春殘。
再遊上方 范成大 
僧共老花俱在，客將春鴈同回。范叔一寒如此，劉郎前度曾來。
即事 范成大 
醉袖籠鞭轉柳塘，青門芳樹掩殘香。誰驚翡翠雙飛去，衹有蓮花對斷腸。
春晚即事 范成大 
屋頭清樾暗荆扉，紫葚斕斑翠莢肥。春晚軒窗人獨困，日長籬落燕雙飛。
春晚三首  其一 范成大 
陰陰垂柳閉朱門，一曲闌干一斷魂。手把青梅春已去，滿城風雨怕黄昏。
春晚三首  其二 范成大 
客去鉤窗詠小詩，遊絲撩亂柳花稀。微風盡日吹芳草，蝴蝶雙雙貼地飛。
春晚三首  其三 范成大 
夕陽槐影上簾鈎，一枕清風夢昔遊。夢見錢塘春盡處，碧桃花謝水西流。
樂先生闢新堂以待芍藥酴醿作詩奉贈 范成大 
芍藥有國色，酴醿乃天香。二妙絕世立，百草爲不芳。先生絕俗姿，風味本無雙。年來悟結習，欲試安心方。天魔巧伺便，作計迴剛腸。多情開此花，艷絕溫柔鄉。道人爲一笑，正爾未易忘。呼童葺荷芷，擇勝開軒窗。啼鶑不愁思，遊蜂亦猖狂。百年顰呻頃，共此過隙光。朝爲春條綠，暮爲秋葉黄。把翫尚無幾，況以憂愁妨。願言秉燭遊，迨此春宵長。
題城山晚對軒壁 范成大 
一枕清風夢綠蘿，人間隨處是南柯。也知睡足當歸去，不奈溪山留客何。
題城山挂月堂壁 范成大 
百疊煙鬟得眼明，坐來心跡喜雙清。秋陽滿地西風起，猶有啼鶑四五聲。
姑惡 范成大 
姑惡婦所云，恐是婦偏辭。姑言婦惡定有之，婦言姑惡未可知。姑不惡，婦不死。與人作婦亦大難，已死人言尚如此。
大暑舟行含山道中雨驟至霆奔龍挂可駭 范成大 
隤雲曖前驅，連鼓訌後殿。駸駸失高丘，擾擾暗古縣。白龍起幽蟄，黑霧佐神變。盆傾耳雙聵，斗暗目四眩。帆重腹逾飽，櫓潤鳴更健。圓漪暈雨點，濺滴走波面。伶俜愁孤鴛，颭閃亂饑燕。麥老枕水卧，秧穉與風戰。牛蹊岌城沉，蟻隧洶瓴建。水車競施行，歲事敢休宴。咿啞嘯簧鳴，轣轆連鎖轉。駢頭立婦子，列舍望宗伴。東枯駭西潰，寸涸驚尺澱。嗟余豈能賢，與彼亦何辨。扁舟風露熟，半世江湖徧。不知憂稼穡，但解加餐飯。遥憐老農苦，敢厭遊子倦。
題畫卷五首  其一 范成大 
鑿落秋江水石明，高楓老柳兩灘橫。君看疊巘雲容變，又有中宵雨意生。
題畫卷五首  其二 范成大 
欹傾棧路繞山明，隔隴人家犬吠聲。無限白雲堆去路，不知誰識許宣平。
題畫卷五首  其三 范成大 
春陰十日溪頭暗，夜半西風雨脚收。但覺奔霆吼空谷，遥知萬壑正爭流。
題畫卷五首  其四 范成大 
暑雲潑墨送驚雷，坐見前山驟雨來。今夜一凉千萬里，更無焦卷與塵埃。
題畫卷五首  其五 范成大 
秋晚黄蘆斷岸，江南野水連天。日色微明魚網，鴈行飛入蒼煙。
六月七日夜起坐殿廡取凉 范成大 
畏暑中夜起，出門月露清。晶熒卧銀漢，錯落低玉繩。網戶閉妙香，石樓棲古燈。風從何處來，殿閣微凉生。桂旗儼不動，藻井森上征。榱楣共突兀，鬼物相枝撐。彭觥鐵拄杖，磔磔棲燕驚。俗人豈解事，鼻息春雷鳴。大星送曉來，四窗炯微明。顥氣澡肌骨，栩栩兩腋輕。乘風欲歸去，驂鸞羾青冥。却恐方平知，浪得狡獪名。
中秋卧病呈同社 范成大 
人間佳風月，浩浩滿大千。俗子不解愛，我乃知其天。以此有盡姿，翫彼無窮妍。受用能幾何，北溟一杯然。天公尚齟齬，不肯畀其全。卧病窘詩料，坐貧羞酒錢。瓊樓與金闕，想像屋角邊。如聞真率社，勝遊若登仙。四者自難并，造物豈我偏。
秋日雜興六首  其一 范成大 
我友蓬蒿士，却掃謝四鄰。內無三尺童，外無雙蒲輪。豈非騏驥姿，執轡難其人。無衣可御冬，忍寒待陽春。仰雲發永歎，夜作寒螿呻。奓戶勸之起，懷寶善自珍。秋月耿清夜，秋風捲曾雲。佳哉爲誰歟，定爲我與君。莫嫌酒味薄，聊復相歡欣。
秋日雜興六首  其二 范成大 
夕陽下桑柘，餘暉挂西山。西山在何許，冉冉紫翠間。綵雲無朝昏，綠蘿竟暄寒。昔與霞上人，同跨雙飛翰。上凌紫霄峰，下弄白石湍。風吹墮渺莽，及此行路難。佳人應望予，我豈真忘還。
秋日雜興六首  其三 范成大 
秋高氣彌清，歲晏天雨霜。繁枝各病綠，況乃枝上香。向來不勝春，渺在無何鄉。樂極定自悲，誰歟此更張。春秋無終窮，榮落殊未央。
秋日雜興六首  其四 范成大 
嫣嫣芙蓉花，秀出清霜晨。衆卉已昨夢，孤芳若爲新。寒蜂無儇飛，一笑靜自珍。誰令嬋娟姿，墮此寂寞濱。絕世貴獨立，後時莫酸辛。回風佐小舞，薄日生微醺。即事亦足樂，何必桃李塵。
秋日雜興六首  其五 范成大 
蒼筠如蒼玉，鄉是磵壑姿。朅來西窗下，死生付汙泥。蟲緣有病葉，土瘦無新枝。太陽豈我偏，檐影爲蔽虧。昔如松柏獨，今作蒲柳衰。暮夜風雨急，歲晏誰與歸。
秋日雜興六首  其六 范成大 
屋東雙梧桐，婉娩無真姿。朝爲春風條，暮爲秋霜枝。夜久風葉鳴，驚鵲一再飛。梧桐不足愁，會有明年期。人老真可歎，寧復遊冶時。
擬古 范成大 
彎環樓前月，掩抑樓上人。人月不得語，相看兩凝顰。西窗回紋機，織徧錦字春。聊可自持翫，何由將寄君。
立春日郊行 范成大 
竹擁溪橋麥蓋坡，土牛行處亦笙歌。麴塵欲暗垂垂柳，醅面初明淺淺波。日滿縣前春市合，潮平浦口暮帆多。春來不飲兼無句，奈此金旛綵勝何。
次韻漢卿舅即事二絕  其一 范成大 
風捲南枝一夜休，孤芳寧肯爲人留。淡粧素服真成夢，落月橫參各自愁。
次韻漢卿舅即事二絕  其二 范成大 
萬木垂垂欲改柯，根萌焦渴奈春何。晚來礎汗南風壯，會有溪雲載雨過。
晚潮 范成大 
東風吹雨晚潮生，疊鼓催船鏡裏行。底事今年春漲小，去年曾與畫橋平。
一篙 范成大 
一篙新綠浦東西，雪絮漫江鴈不飛。宿雨纔晴風又轉，片帆那得及時歸。
碧瓦 范成大 
碧瓦樓頭繡幙遮，赤欄橋外綠溪斜。無風楊柳漫天絮，不雨棠梨滿地花。
題記事冊 范成大 
劃破虛空一劍間，六根同轉上頭關。如今宴坐菴中事，政在凡夫道法間。
暮春上塘道中 范成大 
店舍無煙野水寒，競船人醉鼓闌珊。石門柳綠清明市，洞口桃紅上巳山。飛絮著人春共老，片雲將夢晚俱還。明朝遮日長安道，慚愧江湖釣手閒。
江上 范成大 
天色無情淡，江聲不斷流。古人愁不盡，留與後人愁。
餘杭道中 范成大 
落花流水淺深紅，盡日帆飛繡浪中。桑眼迷離應欠雨，麥鬚騷殺已禁風。牛羊路杳千山合，雞犬村深一徑通。五柳能消多許地，客程何苦鎮匆匆。
陳侍御園坐上 范成大 
愁眼逢歡春水明，詩情得酒春雲生。花梢蝴蝶作團去，竹裏鵓鳩相對鳴。邂逅浮生此日好，纏綿俗累何時輕。擘牋沫墨乏奇句，擫笛當筵慚妙聲。
獨遊虎跑泉小菴 范成大 
苔徑彎環入，茅齋取次成。蔓花緣壁起，閒草上階生。宿雨松篁色，新晴燕雀聲。筒泉烹御米，聊共老僧傾。
王希武通判挽詞二首  其一 范成大 
當代名臣後，惟公奕世賢。及親三釜養，遺子一經傳。藥石探奇字，芸香緝斷編。堂堂今不見，塵迹自依然。
王希武通判挽詞二首  其二 范成大 
事契從先世，姻聯亦近親。遽爲重壤去，凄斷十年鄰。物理真飄忽，家聲正隠轔。門闌可三戟，何止駟車云。
劇暑 范成大 
赫赫炎官張傘，啾啾赤帝騎龍。安得雷轟九地，會令雨起千峰。
次韻時敘 范成大 
新春殘春一夢間，夢中兀兀長閉關。今朝出門春已去，但見新笋齊屋山。作詩惜春聊復爾，春亦何能與人事。閒心如絮久沾泥，但愛日長添午睡。
夜宴曲 范成大 
金麟噴香煙龍蟠，玉燈九枝青闌干。明瓊翠带湘簾斑，風幃繡浪千飛鸞。舞娥紫袖如弓彎，雲中一笑天解顔。銜杯快卷玻璃乾，花樓促箭春宵寒，二十五聲宮點闌。
神弦 范成大 
雙娥一去三千秋，粉篁春淚凝古愁。神鼉悲鳴老龍怨，水爲翻瀾雲爲留。素空逗露晚花泣，神官行水鱗僮濕。潮聲不平江風急，蒼梧冥茫九山立。
樂神曲 范成大 
豚蹄滿盤酒滿盃，清風蕭蕭神欲來。願神好來復好去，男兒拜迎女兒舞。老翁翻香笑且言，今年田家勝去年。去年解衣折租價，今年有衣著祭社。
繰絲行 范成大 
小麥青青大麥黄，原頭日出天色凉。姑婦相呼有忙事，舍後煮繭門前香。繰車嘈嘈似風雨，繭厚絲長無斷縷。今年那暇織絹著，明日西門賣絲去。
田家留客行 范成大 
行人莫笑田家小，門戶雖低堪灑掃。大兒繫馿桑樹邊，小兒拂席軟勝氈。木臼新舂雪花白，急炊香飯來看客。好人入門百事宜，今年不憂蠶麥遲。
催租行 范成大 
輸租得鈔官更催，踉蹡里正敲門來。手持文書雜嗔喜，我亦來營醉歸耳。牀頭慳囊大如拳，撲破正有三百錢。不堪與君成一醉，聊復償君草鞋費。
緘口翁 范成大 
君子取中道，常在語默間。多言固自費，不語良獨難。此翁身如鄭文淵，辨如懸河思如泉。邇來緘口欲挂壁，囁嚅畏客翻可憐。君不見東家玉壺本弟兄，叩之猶解語分明。願聞胚渾甚深義，定自能令一座傾。
春思 范成大 
沙際綠蘋滿，樓頭芳樹多。光風入網戶，羅幕生繡波。前年花開憶湘水，今年花開淚如洗。園樹傷心三見花，依舊銀屏夢千里。
次韻漢卿舅臘梅二首  其一 范成大 
垂垂瘦萼泫微霜，剪剪纖英鎖暗香。金雀釵頭金蛺蝶，春風傳得舊宮粧。
次韻漢卿舅臘梅二首  其二 范成大 
湘袂朝天紫錦裳，光風微度絳霄香。壽陽信美無仙骨，空把心情學澹粧。
宿東寺二首  其一 范成大 
淡天如水霧如塵，殘雪和霜凍瓦鱗。織女無言千古恨，素娥有意十分春。
宿東寺二首  其二 范成大 
一聲黄鵠夜深歸，栖雀驚鳴觸殿扉。北斗半垂樓閣外，風旛渾欲上雲飛。
範老前歲相別約歸括蒼便游四明今不知何地暇日有懷 范成大 
春色重來意未闌，故人一去肯復還。括蒼洞天掃舊隠，補陀海岸尋神山。杖屨雲煙遠遊樂，衣裳風雪行路難。鴻飛冥冥鷗浩蕩，安得置之雞鶩間。
癸亥日泊舟吳會亭 范成大 
去年春盤浙江驛，湛湛清波動浮石。今年春盤吳會亭，冥冥細雨濕高城。天邊作客風沙裏，今年去年成老矣。客心古井冷無波，過眼人情亦如水。憶昔三生住翠微，偶來平地著征衣。山中故人應大笑，扁舟坐穩何當歸。
時敘火後意不釋然作詩解之 范成大 
潘郎曉衾夢蘧蘧，舞馬竟與融風俱。前驅炎官後熱屬，席捲不貸淵明廬。君家十年四立壁，震風凌雨啼妻孥。平生白眼蓋九州，閉戶不納結駟車。清貧往往被鬼笑，付與一炬相揶揄。井垔木刊烏鼠赭，汝則暫戲吾何辜。天闕悠悠虎豹怒，叱閽上訴非良圖。作詩聊復相料理，甑墮已破空踟躕。浮生適來且適去，況此茅屋三間餘。掃除劫灰得空闊，新月恰上東牆隅。幕天席地正可樂，爲君鼓旗助歌呼。
題湯致遠運使所藏隆師四圖 欠伸 范成大 
春風吹夢驀江飛，行盡江南只片時。深院無人自驚覺，夕陽芳樹乳鴉啼。背立粧臺髻鬟懶，鏡鸞應見茸茸眼。不須回首更嫣然，劉郎已自無腸斷。
題湯致遠運使所藏隆師四圖 倦繡 范成大 
猧兒弄煖緣階走，花氣薰人濃似酒。困來如醉復如愁，不管低鬟釵燕溜。無端心緒向天涯，想見檣竿旛脚斜。槐陰忽到簾旌上，遲却尋常一線花。
題湯致遠運使所藏隆師四圖 倚竹 范成大 
輕薄人情翻覆手，冰容却耐幽居久。關中舊事逐春休，付與新人莫迴首。目送斜陽忘却歸，竹風搖曳翠羅衣。君看脈脈無言處，中有杜陵饑客詩。
題湯致遠運使所藏隆師四圖 嗅梅 范成大 
雪意勒花愁未解，背陰一朶寒先退。東風還是去年香，不比人心容易改。宿酒瞢騰正耐春，花枝人面兩時新。相看好作風流伴，只恐花枝却妒人。
晚步 范成大 
排門簾幕夜香飄，燈火人聲小市橋。滿縣月明春意好，旗亭吹笛近元宵。
題開元天寶遺事四首  其一 范成大 
御前羯鼓透春空，笑覺花奴手未工。一曲打開紅杏蕊，須知天子是天公。
題開元天寶遺事四首  其二 范成大 
謝蠻舞袖貴妃弦，秦國如花虢國妍。不賞纏頭三百萬，阿姨何處費金錢。
題開元天寶遺事四首  其三 范成大 
朝天車馬詔頻催，斸得新湯未敢開。忽報豬龍掀宇宙，阿瞞虛讀相書來。
題開元天寶遺事四首  其四 范成大 
剝啄延秋屋上烏，明朝箭道入東都。宮中亦有風流陣，不及漁陽突騎粗。
讀甘露遺事二首  其一 范成大 
神理人情本不同，絕憐鼠輩倖元功。天公盍假毛氂助，成敗都懸反掌中。
讀甘露遺事二首  其二 范成大 
上林輦路草青青，誰向憑高識聖情。謾展東封圖畫看，不如醲酒亂平生。
半塘 范成大 
柳暗閶門逗曉開，半塘塘下越溪回。炊煙擁柂船船過，芳草緣堤步步來。
楓橋 范成大 
朱門白壁枕彎流，桃李無言滿屋頭。牆上浮圖路傍堠，送人南北管離愁。
橫塘 范成大  古诗三百首 送别 宋诗 写景 伤怀
南浦春來綠一川，石橋朱塔兩依然。年年送客橫塘路，細雨垂楊繫畫船。
胥口 范成大 
扁舟拍浪信西東，何處孤帆萬里風。一雨快晴雲放樹，兩山中斷水粘空。
香山 范成大 
採香徑裏木蘭舟，嚼蕊吹芳爛熳遊。落日青山都好在，桑間蕎麥滿芳洲。
上沙 范成大 
水邊犬吠隔疎林，籬落蕭森日半陰。繁杏鎖紅春意淺，晚梅飄粉暮寒深。
天平寺 范成大 
舊遊彷彿記三年，轟飲題詩夜滿山。山上白雲應解笑，又將塵土涴朱顔。
白雲泉 范成大 
龍頭高啄嗽飛流，玉醴甘渾乳氣浮。捫腹煮泉烹鬭胯，真成騎鶴上揚州。
山頂 范成大 
翠屏無路强攀緣，我與枯藤各半仙。不敢高聲天闕近，人間漠漠但寒煙。
山徑 范成大 
雲根新徑絡山腰，暗綠交陰宿露飄。行到竹深啼鳥閙，鵓鳩老怨畫眉嬌。
泉亭 范成大 
收拾風煙鎖翠微，亂山窮處結巖扉。青天不盡鳥飛盡，吳楚川原似衲衣。
金氏菴 范成大 
醉墨題窗側暮鴉，蔓藤緣壁走青蛇。春深有燕捎飛蝶，日暮無人掃落花。
平雲閣 范成大 
背倚天峰湧化宮，橫空閣道拖雙虹。火雲六月應奇絕，青瑣玲瓏八面風。